Oscar terug in Pta-tronk na mediasiegesprekOscar Pistorius. Foto: Werner Beukes/SAPA Oscar Pistorius is weer na die Atteridgeville-gevangenis in Pretoria oorgeplaas na ŉ mediasiegesprek met Reeva Steenkamp se ouers. Pistorius is in November na ŉ tronk in die Gqeberha-omgewing (Port Elizabeth) oorgeplaas ter voorbereiding van die ontmoeting met Steenkamp se ouers. Tania Koen, die Steenkamps se regsverteenwoordiger, het bevestig dat Pistorius Reeva se pa, Barry, ontmoet het op 22 Junie. Sy wou egter geen verdere besonderhede daaroor bekend maak nie. Singabakho Nxumalo, woordvoerder van die departement van korrektiewe dienste, het bevestig die slagoffer-oortreder-dialoog-proses is nou voltooi. “Daar word van gevangenes vereis om aan die slagoffer-oortreder-dialoog deel te neem as deel van hul rehabilitasiepad waarin hulle in staat is om die skade wat hulle aan hul slagoffers en die gemeenskap aangerig het, te erken.” Nxumalo het gesê Pistorius se oorplasing beteken dat hy nou sy vonnis verder in die Atteridgeville-gevangenis kan uitdien aangesien die slagoffer-oortreder-dialoog-proses “nie gelykstaande is aan ŉ einde van vonnis of parool nie”. Maroela Media het vroeër berig dat June en Barry Steenkamp, Reeva se ouers, in November ingelig is dat daar begin is met die proses om die 35-jarige voormalige Paralimpiese atleet op parool vry te laat. Die nuus het as ŉ skok vir die Steenkamp-egpaar gekom. Aanvanklik is gesê dat Pistorius eers in 2023 vir parool in aanmerking sou kom, maar daar was oënskynlik ŉ berekeningsfout aan die kant van die departement van korrektiewe dienste nadat die aanvanklike 500 dae wat hy agter tralies deurgebring het, nie in berekening gebring is nie. Pistorius dien tans 13 jaar tronkstraf vir Reeva se moord uit nadat hy haar op Valentynsdag in 2013 doodgeskiet het. Hy is aanvanklik tot ses jaar tronkstraf gevonnis, maar dié vonnis is deur die Appèlhof in Bloemfontein verleng nadat die staat teen Pistorius se vonnis geappelleer het. Barry en June Steenkamp, Reeva se ouers, tydens Pistorius se moordverhoor. Foto: Antoine de Ras/Independent Newspapers/ Pool Die Steenkamps het in Desember in ’n onderhoud met die Britse geselsprogram Good Morning Britain gesê hulle glo nie dat Pistorius al oop kaarte gespeel het oor wat presies daardie aand in Februarie 2013 gebeur het toe hy hul enigste dogter doodgeskiet het nie. Die Steenkamps het gesê hulle het Pistorius vergewe, maar glo egter nié dat die tronkdeure vir hom moet oopswaai nie. “Hy het geen berou getoon nie en hy sal slegs berou toon indien dit daartoe bydra dat hy uit die tronk kom. Ons het nog nie die volle storie gehoor nie,” het June gesê. Hoewel June nie daarvoor kans sien nie, het Barry gesê hy sal graag met Oscar wil gesels. “Ek en June voel daar is nog baie dinge wat uit hierdie storie moet kom en ons hoop dat Oscar vir ons die waarheid sal vertel.” Reeva se ouers glo nie dat hulle veel invloed op die besluit rakende Pistorius se parool sal hê nie. “Ons laat dit vir die owerhede om te besluit,” het June gesê.